বৈষ্ণবধর্ম
বৈষ্ণবধর্মের বিষ্ণুকেন্দ্রিক সম্প্রদায়গুলি বিষ্ণু বা নারায়ণকে সর্বোচ্চ দেবতা মনে করে। আবার বল্লভ সম্প্রদায় বা গৌড়ীয় বৈষ্ণব সম্প্রদায়ের মতো কৃষ্ণকেন্দ্রিক সম্প্রদায়গুলি কৃষ্ণকেই সর্বোচ্চ দেবতা তথা সকল অবতারের উৎস মনে করে। বিষ্ণুর শ্রেষ্ঠত্বের বিশ্বাসটির মূল ভিত্তি পুরাণে বর্ণিত বিষ্ণুর নানা অবতারের উপাখ্যান। এই সকল উপাখ্যানে তাঁর সঙ্গে গণেশ, সূর্য, দুর্গা প্রমুখ দেবতার পার্থক্য প্রতিপাদন করে তাঁদের উপদেবতার পর্যায়ে পর্যবসিত করা হয়েছে। বৈষ্ণব বিশ্বাস অনুসারে, হিন্দু ত্রিমূর্তির অন্যতম দেবতা শিব হলেন বিষ্ণুর অনুগত ভক্ত এবং স্বয়ং এক বৈষ্ণব। স্বামীনারায়ণ হিন্দুধর্মের প্রতিষ্ঠাতা স্বামীনারায়ণ এই মতের বিরোধী। তাঁর মতে, শিব ও বিষ্ণু একই ঈশ্বরের দুই পৃথক সত্ত্বা। তবে উল্লেখ্য, স্বামীনারায়ণের মতবাদ বৈষ্ণবদের একটি সংখ্যালঘু অংশের মত।
রাধারমণ
শ্রীবৈষ্ণব সম্প্রদায়ের রীতি অনুসারে, বেঙ্কট ভট্ট, তিরুমল্ল ভট্ট ও প্রবোধানন্দ সরস্বতীর আরাধ্য দেবতা ছিলেন লক্ষ্মী-নারায়ণ। পরে তাঁরা রাধাকৃষ্ণ-কেন্দ্রিক মতবাদে বিশ্বাসী হন এবং কৃষ্ণকে স্বয়ং ভগবান রূপে মেনে নেন।
গোপাল ভট্ট গোস্বামীর সেবা ও ভক্তিতে তুষ্ট হয়ে চৈতন্য মহাপ্রভু তাঁকে দীক্ষা দেন। তিনি গোপাল ভট্ট গোস্বামীকে নির্দেশ দেন যে, তাঁর পিতামাতার মৃত্যুর পর তিনি যেন বৃন্দাবনে চলে যান এবং সেখানেই ভজন ও রচনাকর্মে আত্মনিয়োগ করেন। গোপাল ভট্ট গোস্বামী ৩০ বছর বয়সে বৃন্দাবনে আসেন।